CELEX: 32007D0184
Language: et
Date: 2007-03-23 00:00:00
Title: 2007/184/EÜ: Komisjoni otsus, 23. märts 2007 , standardile EN 71-1:2005 Mänguasjade ohutus – 1. osa: Mehaanilised ja füüsikalised omadused osutava viite avaldamise kohta seoses tehniliste nõuetega, mis kehtestatakse poolkerakujuliste mänguasjade suhtes vastavalt nõukogu direktiivile 88/378/EMÜ mänguasjade ohutuse kohta (teatavaks tehtud numbri K(2007) 1256 all) (EMPs kohaldatav tekst )

27.3.2007   
            
            
               ET
            
            
               Euroopa Liidu Teataja
            
            
               L 85/7
            
         
      KOMISJONI OTSUS,
   23. märts 2007,
   standardile EN 71-1:2005 “Mänguasjade ohutus – 1. osa: Mehaanilised ja füüsikalised omadused” osutava viite avaldamise kohta seoses tehniliste nõuetega, mis kehtestatakse poolkerakujuliste mänguasjade suhtes vastavalt nõukogu direktiivile 88/378/EMÜ mänguasjade ohutuse kohta
   (teatavaks tehtud numbri K(2007) 1256 all)
   (EMPs kohaldatav tekst)
   (2007/184/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 3. mai 1988. aasta direktiivi 88/378/EMÜ mänguasjade ohutust käsitlevate liikmesriikide õigusaktide ühtlustamise kohta, (1) eriti selle artikli 6 lõike 1 teist lõiku,
   võttes arvesse Euroopa Parlamendi ja nõukogu 22. juuni 1998. aasta direktiivi 98/34/EÜ, millega nähakse ette tehnilistest standarditest ja eeskirjadest ning infoühiskonna teenuste eeskirjadest teatamise kord (2) (muudetud direktiiviga 98/48/EÜ), artikli 5 alusel loodud alalise komitee (standardite ja tehniliste eeskirjade komitee) arvamust,
   ning arvestades järgmist:
   
               (1)
            
            
               Direktiivi 88/378/EMÜ artiklis 2 on sätestatud, et mänguasju võib turule viia ainult juhul, kui need ettenähtud viisil kasutatuna, arvestades laste tavalist käitumist, ei ohusta kasutajate või kolmandate isikute turvalisust ja/või tervist.
            
         
               (2)
            
            
               Direktiivi 88/378/EMÜ artikli 5 lõike 1 alusel loetakse mänguasjad vastavaks kõnealuse direktiivi artiklis 3 nimetatud olulistele ohutusnõuetele, kui need vastavad nende suhtes kohaldatavatele siseriiklikele standarditele, millega võetakse üle ühtlustatud standardid, mille viitenumbrid on avaldatud Euroopa Ühenduste Teatajas.
            
         
               (3)
            
            
               Vastavalt direktiivi 88/378/EMÜ artikli 5 lõike 1 teisele lõigule peavad liikmesriigid avaldama Euroopa Ühenduste Teatajas avaldatud viitenumbritele vastavate ühtlustatud standardite ülevõtmiseks vastu võetud siseriiklike standardite viitenumbrid.
            
         
               (4)
            
            
               Euroopa Standardikomitee (CEN) koostas ja võttis 15. juulil 1998 komisjoni volitusel vastu ühtlustatud standardi EN 71-1:1998 “Mänguasjade ohutus – 1. osa: Mehaanilised ja füüsikalised omadused”, mille viited avaldati esimest korda Euroopa Ühenduste Teatajas28. juulil 1999. (3)
               
            
         
               (5)
            
            
               16. septembril 2004 võttis Euroopa Standardikomitee vastu 10. muudatuse ühtlustatud standardis EN 71-1:1998 “Mänguasjade ohutus – 1. osa: Mehaanilised ja füüsikalised omadused”. Selle muudatuse viited avaldati esimest korda 2. augusti 2005. aasta Euroopa Liidu Teatajas. (4)
               
            
         
               (6)
            
            
               19. septembril 2005 võttis Euroopa Standardikomitee vastu standardi EN 71-1:2005 “Mänguasjade ohutus – 1. osa: Mehaanilised ja füüsikalised omadused”, mis on ühtlustatud standardi EN 71-1:1998 ja selle 11. muudatuse koondversioon. 10. muudatus lisati standardisse EN 71-1:2005.
            
         
               (7)
            
            
               10. muudatuse eesmärk on käsitleda lämbumisohtu, mille võivad põhjustada tassi-, kausi- või pooliku muna kujulised mänguasjad, milles on peaaegu ümmargune, ovaalne või elliptiline avaus ning mille väikelapsed võivad mängides panna oma näole, moodustades seega õhutiheda takistuse. Muudatuse kohaldamisalasse ei kuulu joomiseks ettenähtud mänguasjad, näiteks teetassid.
            
         
               (8)
            
            
               Vastavalt direktiivi 88/378/EMÜ artikli 6 lõikele 1 on Prantsusmaa ametiasutused esitanud ametliku vastuväite poolkerakujuliste mänguasjade suhtes kehtivate nõuete asjus, eelkõige seoses joomiseks ettenähtud mänguasjade välja jätmisega, mis on sätestatud standardis EN 71-1:2005.
            
         
               (9)
            
            
               Prantsusmaa ametiasutused kinnitavad, et ühtlustatud standardis poolkerakujuliste mänguasjade suhtes kehtestatud tehniliste nõuete eesmärk on käsitleda lämbumisohtu, mida võib põhjustada teatavate selliste mänguasjade kuju, millega lapsed saavad katta nina ja suu, moodustades õhutiheda takistuse. Selliste toodete hulka kuuluvad ka joomiseks ettenähtud mänguasjad. Need on mänguasjad, mida lapsed mängides joomist kujutades väga suure tõenäosusega suu ette panevad. Seetõttu nõuavad Prantsusmaa ametiasutused, et joomiseks ettenähtud mänguasjad peaksid kuuluma poolkerakujuliste mänguasjade suhtes kehtivaid nõudeid käsitleva standardi EN 71-1:2005 kohaldamisalasse.
            
         
               (10)
            
            
               Euroopa standardiorganisatsiooni (CEN) väitel oli poolkerakujuliste mänguasjade standardiseerimine põhjendatud, kuna oli esinenud õnnetusjuhtumeid lastega, kes selverestoranides niisuguste mänguasjadega mängisid. Standardiseerimise aluseks oli põhjalik uuring, mille kaudu püüti välja selgitada selliste esemete kriitiline suurus ja kuju, mis tuleks laste kaitsmise eesmärgil standardiseerida. Joomiseks ettenähtud esemete (nt teetasside) puhul jõudis CEN järeldusele, et nende mänguasjadega ega ka tõeliste joogitassidega seoses ei ole ühtki õnnetusjuhtumit registreeritud. Nende uuringute põhjal otsustas CEN, et ei ole põhjust laiendada standardiseerimist kõnealusele konkreetsele mänguasjade liigile.
            
         
               (11)
            
            
               Komisjoni taotlusel teatasid mänguasjade ohutusega tegelevad liikmesriikide eksperdid komisjonile samasuguste mänguasjade põhjustatud õnnetusjuhtumitest. Need õnnetusjuhtumid on nimetatud ajakirjas “Pediatrics” (111.kd, nr 1, jaanuar 2003) avaldatud aruandes. Selle aruande kohaselt on kindlaks tehtud ühtekokku 17 õnnetusjuhtumit. Kõigil uuritud juhtumitel leiti, et pooljäigad esemed olid laste näol tugevasti kinni. Seitsmeteistkümnest kõnealusest juhtumist oli kolmeteistkümnel tegemist mänguasjadega. Need õnnetused olid toimunud 4–36 kuu vanuste lastega.
            
         
               (12)
            
            
               Lisaks teatati komisjonile ühest õnnetusjuhtumist USAs, mis ei lõppenud surmaga. Selle registreeris USA tarbekaupade ohutuse komisjon 27. oktoobril 2000. Leiti kahe ja poole aastane laps, kelle suud ja nina kattis kõvast plastmassist kinnijäänud mängutass. See mänguasi kuulus teetasside mänguserviisi.
            
         
               (13)
            
            
               Prantsusmaa ametiasutuste, teiste riikide ametiasutuste ning standardite ja tehniliste eeskirjade komitee esitatud teabe põhjal leiti, et joomiseks ettenähtud mänguasjad võivad põhjustada lämbumisohtu. Võttes arvesse, et kõnealused mänguasjad on vastavalt direktiivi 88/378/EMÜ artikli 5 lõikele 2 eespool nimetatud standardi kohaldamisalast välja jäetud, eeldavad liikmesriigid, et eespool nimetatud mänguasjad vastavad olulistele ohutusnõuetele üksnes juhul, kui määratud asutus on neile välja andnud EÜ tüübihindamistõendi,
            
         ON VASTU VÕTNUD KÄESOLEVA OTSUSE:
   Artikkel 1
   Tassi-, kausi- või pooliku muna kujulised, joomiseks ettenähtud mänguasjad, millel on peaaegu ümmargune, ovaalne või elliptiline avaus, on standardi EN 71-1:2005 kohaldamisalast välja jäetud. Siiski võivad nad põhjustada samasugust lämbumisohtu kui standardiga hõlmatud mänguasjad. Seetõttu teeb komisjon asjaomasele Euroopa standardiorganisatsioonile ülesandeks kõnealune standard läbi vaadata.
   Artikkel 2
   
      Euroopa Liidu Teatajas avaldatavale viitele standardile EN 71-1:2005 “Mänguasjade ohutus – 1. osa: Mehaanilised ja füüsikalised omadused” peab olema lisatud järgmine täiendav teade:
   
      “Tassi-, kausi- või pooliku muna kujulised, joomiseks ettenähtud mänguasjad, millel on peaaegu ümmargune, ovaalne või elliptiline avaus (näiteks teetasside mänguserviis), võivad kujutada ohtu laste tervisele. Niisugused mänguasjad ei ole standardiga hõlmatud, seetõttu peab neil olema EÜ tüübihindamistõend ning nende vastavust heakskiidetud mudelile tuleb tõendada tootele kinnitatud CE-märgisega.”.
   
   Artikkel 3
   Käesoleva otsuse artiklis 2 sätestatud teatega identne teade lisatakse ühtlustatud standardi EN 71-1:2005 “Mänguasjade ohutus – 1. osa: Mehaanilised ja füüsikalised omadused” ülevõtmiseks vastuvõetud siseriikliku standardi viitele, mille liikmesriigid avaldavad vastavalt direktiivi 88/378/EMÜ artikli 5 lõike 1 teisele lõigule.
   Artikkel 4
   Käesolev otsus on adresseeritud liikmesriikidele.
   
      Brüssel, 23. märts 2007
      
         
            Komisjoni nimel
         
         
            asepresident
         
         Günter VERHEUGEN
         
      
   
   
      (1)  EÜT L 187, 16.7.1988, lk 1. Direktiivi on muudetud direktiiviga 93/68/EMÜ (EÜT L 220, 30.8.1993, lk 1).
   
      (2)  EÜT L 204, 21.7.1998, lk 37. Direktiivi on viimati muudetud 2003. aasta ühinemisaktiga.
   
      (3)  EÜT C 215, 28.7.1999, lk 4.
   
      (4)  ELT C 188, 2.8.2005, lk 2.